EUROOPAN PARLAMENTIN JA NEUVOSTON ASETUS (EU) 2019/1796,

annettu 24 päivänä lokakuuta 2019,

Euroopan globalisaatiorahastosta (2014–2020) annetun asetuksen (EU) N:o 1309/2013 muuttamisesta

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan unionin toiminnasta tehdyn sopimuksen ja erityisesti sen 175 artiklan kolmannen kohdan,

ottavat huomioon Euroopan komission ehdotuksen,

sen jälkeen, kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,

ottavat huomioon Euroopan talous- ja sosiaalikomitean lausunnon (1),

ovat kuulleet alueiden komiteaa,

noudattavat tavallista lainsäätämisjärjestystä (2),

sekä katsovat seuraavaa:

(1) Euroopan parlamentin ja neuvoston asetuksella (EY) N:o 1927/2006 (3) perustettiin Euroopan globalisaatiorahasto 1 päivästä tammikuuta 2007 31 päivään joulukuuta 2013 ulottuvan monivuotisen rahoituskehyksen keston ajaksi. Euroopan globalisaatiorahasto perustettiin, jotta unioni voi osoittaa solidaarisuutta globalisaatiosta johtuvien maailmankaupan huomattavien rakenteellisten muutosten seurauksena työttömäksi jääneitä työntekijöitä kohtaan.

(2) Euroopan globalisaatiorahaston soveltamisalaa laajennettiin vuonna 2009 Euroopan parlamentin ja neuvoston asetuksella (EY) N:o 546/2009 (4) osana Euroopan talouden elvytyssuunnitelmaa siten, että siihen sisällytettiin tuki maailmanlaajuisen rahoitus- ja talouskriisin välittömänä seurauksena työttömiksi jääneille työntekijöille.

(3) Euroopan parlamentin ja neuvoston asetuksella (EU) N:o 1309/2013 (5) perustettiin Euroopan globalisaatiorahasto 1 päivästä tammikuuta 2014 31 päivään joulukuuta 2020 ulottuvan monivuotisen rahoituskehyksen keston ajaksi. Lisäksi sillä laajennettiin Euroopan globalisaatiorahaston soveltamisala kattamaan globalisaatiosta johtuvien maailmankaupan huomattavien rakenteellisten muutosten seurauksena tapahtuneiden työntekijöiden vähennysten ja maailmanlaajuisen rahoitus- ja talouskriisin, jonka takia asetus (EY) N:o 546/2009 annettiin, jatkumisen aiheuttaman vakavan talouden häiriötilan seurauksena tapahtuneiden työntekijöiden vähennysten lisäksi minkä tahansa uuden maailmanlaajuisen rahoitus- ja talouskriisin aiheuttamat työntekijöiden vähennykset. Lisäksi Euroopan parlamentin ja neuvoston asetuksella (EU, Euratom) 2018/1046 (6) muutettiin asetusta (EU) N:o 1309/2013 muun muassa sellaisten sääntöjen sisällyttämiseksi mukaan, joiden nojalla Euroopan globalisaatiorahastosta voidaan poikkeuksellisesti kattaa joukkohakemuksia, jotka koskevat yhdellä alueella sijaitsevia pieniä ja keskisuuria yrityksiä, jäljempänä ’pk-yritykset’, jotka toimivat NACE Rev. 2:n kaksinumerotasolla määritellyillä eri toimialoilla, jos hakijajäsenvaltio osoittaa, että kyseisellä alueella toimii pääasiassa tai yksinomaan tällaisia pk-yrityksiä.

(4) Ison-Britannian ja Pohjois-Irlannin Yhdistynyt kuningaskunta, jäljempänä ’Yhdistynyt kuningaskunta’, ilmoitti 29 päivänä maaliskuuta 2017 aikomuksestaan erota unionista Euroopan unionista tehdyn sopimuksen (SEU) 50 artiklan nojalla. Perussopimuksia lakataan soveltamasta Yhdistyneeseen kuningaskuntaan siitä päivästä, jona erosopimus tulee voimaan, tai, jollei sopimusta ole, kahden vuoden kuluttua kyseisestä ilmoituksesta, ellei Eurooppa-neuvosto yhteisymmärryksessä Yhdistyneen kuningaskunnan kanssa päätä yksimielisesti pidentää kyseistä määräaikaa.

(5) Suostuttuaan 22 päivänä maaliskuuta 2019 ensimmäiseen määräajan pidentämiseen Eurooppa-neuvosto hyväksyi 11 päivänä huhtikuuta 2019 päätöksen (EU) 2019/584 (7), jossa se Yhdistyneen kuningaskunnan esittämän uuden pyynnön johdosta suostui pidentämään SEU 50 artiklan 3 kohdassa määrättyä määräaikaa 31 päivään lokakuuta 2019 asti. Jos Yhdistyneen kuningaskunnan kanssa tehty erosopimus ei ole tullut voimaan viimeistään sitä päivää seuraavana päivänä, jona perussopimuksia lakataan soveltamasta Yhdistyneeseen kuningaskuntaan, tai jos Eurooppa-neuvosto yhteisymmärryksessä Yhdistyneen kuningaskunnan kanssa ei päätä yksimielisesti pidentää SEU 50 artiklan 3 kohdassa määrättyä määräaikaa kolmannen kerran, SEU 50 artiklan 3 kohdassa määrätty määräaika päättyy 31 päivänä lokakuuta 2019.

(6) Yhdistyneen kuningaskunnan erolla unionista ilman erosopimusta on todennäköisesti kielteisiä vaikutuksia joihinkin tuotannonaloihin ja palveluihin ja sen seurauksena näillä toimialoilla työskentelevät työntekijät jäävät todennäköisesti työttömiksi. Tällä asetuksella olisi muutettava asetusta (EU) N:o 1309/2013, jotta siinä säädetään, että tällaiset työntekijöiden vähennykset kuuluvat Euroopan globalisaatiorahaston soveltamisalaan. Tämä varmistaisi, että Euroopan globalisaatiorahasto voi toimia tehokkaasti tarjoamalla tukea työntekijöille, jotka jäävät työttömiksi alueilla, toimialoilla tai työmarkkinoilla, joihin kohdistuu vakavia talouden häiriöitä, jotka johtuvat Yhdistyneen kuningaskunnan erosta unionista ilman erosopimusta.

(7) Yhdistyneen kuningaskunnan eroon unionista liittyvän kiireellisyyden vuoksi olisi poikettava Euroopan unionista tehtyyn sopimukseen, Euroopan unionin toiminnasta tehtyyn sopimukseen ja Euroopan atomienergiayhteisön perustamissopimukseen liitetyn, kansallisten parlamenttien asemasta Euroopan unionissa tehdyssä pöytäkirjassa N:o 1 olevassa 4 artiklassa tarkoitetusta kahdeksan viikon määräajasta.

(8) Tämän asetuksen olisi tultava voimaan kiireellisesti sitä päivää seuraavana päivänä, jona se julkaistaan Euroopan unionin virallisessa lehdessä, ja sitä olisi sovellettava sitä päivää seuraavasta päivästä, jona perussopimuksia lakataan soveltamasta Yhdistyneeseen kuningaskuntaan. Sitä ei kuitenkaan pitäisi soveltaa, jos Yhdistyneen kuningaskunnan kanssa SEU 50 artiklan 2 kohdan mukaisesti tehty erosopimus on tullut voimaan viimeistään kyseisenä päivänä,

OVAT HYVÄKSYNEET TÄMÄN ASETUKSEN:

1 artikla Asetuksen (EU) N:o 1309/2013 muuttaminen Korvataan asetuksen (EU) N:o 1309/2013 2 artiklan a alakohta seuraavasti: ”a) työntekijät, jotka on vähennetty, ja itsenäiset ammatinharjoittajat, joiden työskentely on loppunut, sellaisten globalisaatiosta johtuvien maailmankaupan huomattavien rakenteellisten muutosten seurauksena, jotka näkyvät etenkin unioniin suuntautuvan tuonnin merkittävänä kasvuna, unionin tavara- tai palvelukaupassa tapahtuvana suurena muutoksena, unionin markkinaosuuden nopeana heikkenemisenä tietyllä toimialalla tai toiminnan siirtämisenä kolmansiin maihin, taikka sen seurauksena, että Yhdistynyt kuningaskunta eroaa unionista ilman erosopimusta, edellyttäen että tällaisilla työpaikkojen menetyksillä on huomattavan haitallinen vaikutus paikalliseen, alueelliseen tai kansalliseen talouteen;”

2 artikla Voimaantulo Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä. Sitä sovelletaan sitä päivää seuraavasta päivästä, jona perussopimuksia lakataan soveltamasta Yhdistyneeseen kuningaskuntaan SEU 50 artiklan 3 kohdan nojalla. Tätä asetusta ei kuitenkaan sovelleta, jos Yhdistyneen kuningaskunnan kanssa SEU 50 artiklan 2 kohdan mukaisesti tehty erosopimus on tullut voimaan viimeistään sitä päivää seuraavana päivänä, jona perussopimuksia lakataan soveltamasta Yhdistyneeseen kuningaskuntaan.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Strasbourgissa 24 päivänä lokakuuta 2019. Euroopan parlamentin puolesta Puhemies D.M. SASSOLI Neuvoston puolesta Puheenjohtaja T. TUPPURAINEN

(1) Lausunto annettu 25. syyskuuta 2019 (ei vielä julkaistu virallisessa lehdessä).

(2) Euroopan parlamentin kanta, vahvistettu 22. lokakuuta 2019 (ei vielä julkaistu virallisessa lehdessä), ja neuvoston päätös, tehty 24. lokakuuta 2019.

(3) Euroopan parlamentin ja neuvoston asetus (EY) N:o 1927/2006, annettu 20 päivänä joulukuuta 2006, Euroopan globalisaatiorahaston perustamisesta (EUVL L 406, 30.12.2006, s. 1).

(4) Euroopan parlamentin ja neuvoston asetus (EY) N:o 546/2009, annettu 18 päivänä kesäkuuta 2009, Euroopan globalisaatiorahaston perustamisesta annetun asetuksen (EY) N:o 1927/2006 muuttamisesta (EUVL L 167, 29.6.2009, s. 26).

(5) Euroopan parlamentin ja neuvoston asetus (EU) N:o 1309/2013, annettu 17 päivänä joulukuuta 2013, Euroopan globalisaatiorahastosta (2014–2020) ja asetuksen (EY) N:o 1927/2006 kumoamisesta (EUVL L 347, 20.12.2013, s. 855).

(6) Euroopan parlamentin ja neuvoston asetus (EU, Euratom) 2018/1046, annettu 18 päivänä heinäkuuta 2018, unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta (EUVL L 193, 30.7.2018, s. 1).

(7) Eurooppa-neuvoston päätös (EU) 2019/584, tehty yhteisymmärryksessä Yhdistyneen kuningaskunnan kanssa, annettu 11 päivänä huhtikuuta 2019, SEU 50 artiklan 3 kohdan mukaisen määräajan pidentämisestä (EUVL L 101, 11.4.2019, s. 1).